
Bogdan Vasile președintele filialei din Marea Britanie al SOS România și-a anunţat 
demisia din partidul condus de senatoarea Diana Șoșoacă.El a făcut anunţul pe 
pagina sa de facebook și a dat de înţeles că decizia sa este legată de cooptarea în 
partid a fostului ministru de finanţe PSD, Eugen Orlando Teodorovici, transmite 
r3media. 


Teodorovici a participat la școala de vară a partidului lui Șoșoacă de la Rânca, după care 


senatoarea a anunţat că ar fi „cel mai bun prim ministru al României”. 


„Cel mai bun finanţist al României, Eugen Teodorovici, a expus astăzi, la Școala de Vară a 
Partidului S.O.S. România de la Rânca, direcţiile pentru cel mai bun program de guvernare 
din România, și provoc orice alt partid să vină cu un program de guvernare mai bun! Toţi cei 
prezenți au fost de acord că Eugen Teodorovici ar fi cel mai capabil prim-ministru pentru 


România!”, a spus Șoșoacă. 


Bogdan Vasile a scris că Eugen Orlando Teodorovici face parte din „rândul elitei 
antiromânești de la vârful politicii post decembriste care a cocoșat neamul românesc. 
Zilele acestea domnul Teodorovici este invitat de onoare al doamnei Diana Iovanovici 


Șoșoacă la școala de vară a partidului domniei sale”. 


O altă sursă de nemulţumire este aceea că senatoarea și-a numit soţul drept „numărul 2” 


din partid, așa cum relatează Replica Online. 


Anunțul privind numirea soțului senatoarei a apărut într-un comunicat de presă al partidului 
prin care S.O.S România transmitea că va organiza o școală de vară la Rânca. În programul 
pentru acest eveniment se precizează că Silvestru Șoșoacă ocupă funcţie de prim- 
vicepreședinte al partidului și că va lua cuvântul în timpul cursurilor. 


